Ir-Regolament tal-Kunsill (KEE) Nru 1657/93
ta' l-24 ta' Ġunju 1993
li jissospendi temporanjament id-dazji awtonomi tat-Tariffa Doganali Komuni fuq ċerti prodotti maħsuba għall-fornitura taż-żoni liberi ta' l-Ażores u Madejra
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jwaqqaf il-Komunità Ekonomika Ewropea, u b'mod partikolari l-Artikolu 113 migjub fih,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Billi l-Kunsill, fid-Deċiżjoni tiegħu 91/315/EEC [3], stabbilixxa programm ta' għażliet speċifiċi għan-natura iżolata u insulari ta' Madejra u l-Ażores (Poseima);
Billi fil-kuntest tal-programm kollu ta' miżuri stabbiliti fid-Deċiżjoni biex tistimula l-iżvilupp ekonomiku u soċjali tar-reġjuni awtonomi hawn fuq imsemmija, kien stabbilit li żoni ħielsa jistgħu ikunu strument validi ta' żvilupp ekonomiku fir-reġjuni in kwistjoni; peress illi jista' f'waqthu li jiġu adottati miżuri speċifiċi dwar l-arranġamenti applikabbli għaż-żoni ħielsa tal-Ażores u Madejra;
Billi r-Regolament tal-Kunsill (KEE) Nru 1604/92 tal-15 ta' Ġunju 1992, li jemenda Regolament (KEE) Nru 2504/88 dwar żoni ħielsa u imħażen ħielsa [4], stabbilixxa li operazzjonijiet ta' proċessar mwettaq fiż-żoni ħielsa ta' dawn ir-reġjuni awtonomi m'għandhomx ikunu suġġetti għall-kondizzjonijiet ekonomiċi stabbiliti fl-arranġamenti ta' proċessar intern;
Billi f'talba magħmula fl-4 ta' Marzu 1992 u supplimentata fit-22 ta' Ottubru 1992 u l-20 ta' Jannar 1993, l-awtoritajiet kompetenti Portugiżi talbu li jingħataw eżenzjoni mid-drittijiet tat-Tariffi Doganali Komuni dwar importazzjonijiet ta' ċerti prodotti industrijali maħsuba għall-fornitura taż-żoni ħielsa ta' l-Ażores u Madejra;
Billi, wara eżami dettaljat tas-sitwazzjoni, jidher li hemm probbabiltà li dik il-miżura tagħti l-ispinta meħtieġ għall-iżvilupp ta' l-attivitajiet ekonomiċi fl-imsemmija żoni ħielsa;
Billi, sabiex jiġi evitat li jiġi affetwat b'mod dirett il-funzjonament tas-suq komuni, għandu jigi stabbilit limitu ta' ħin għal din il-miżura u tittieħed azzjoni xierqa biex jiġi assigurat li l-prodotti li dwarhom tkun ingħatat sospensjoni huma ntiżi biss biex ifornu l-imsemmija żoni ħielsa;
Billi l-Kummissjoni għandha tkun infurmata bil-volum ta' importazzjonijiet involuti,
ADOTTAT DAN IR-REGOLAMENT:
Artikolu 1
1. Id-dazji tat-Tariffi Doganali Komuni applikabbli għal prodotti elenkati fl-Anness għandhom jiġu sospiżi totalment sal-31 ta' Diċembru 2000.
2. Is-sospensjoni msemmija fil-paragrafu 1 għandha tapplika biss għal prodotti maħsuba għall-fornitura taż-żoni ħielsa ta' l-Ażores u Madejra.
3. L-awtoritajiet kompetenti Portugiżi għandhom jadottaw id-dispożizzjonijiet meħtieġa biex jassiguraw konformità mal-paragrafu 2 skond id-dispożizzjonijiet rilevanti tal-Komunità dwar użu sa ċerta data, b'mod partikolari l-ħlas ta' dazji tat-Tariffi Doganali Komuni meta l-prodotti in kwistjoni jkunu trasportati lejn partijiet oħra tat-territorju doganali tal-Komunità.
Dawn għandhom jinfurmaw lill-Kummissjoni b'dawn il-miżrui fl-ewwel opportunità.
Artikolu 2
Fir-rigward tal-prodotti msemmija fl-Artikolu 1, l-awtoritajiet kompetenti Portugiżi għandhom jinfurmaw lill-Kummissjoni, mhux aktar tard mill-15 ta' Marzu ta' kull sena, bil-volum ta' importazzjonijiet li għalihom tkun ingħatat sospensjoni tat-tariffa matul is-sena preċedenti.
Artikolu 3
Matul is-sena 2000, il-Kummissjoni, wara li tikkonsulta l-awtoritajiet kompetenti Portugiżi, għandha teżamina l-effetti tal-miżuri meħuda dwar l-iżvilupp taż-żoni ħielsa ta' l-Ażores u Madeira u għandha, jekk ikun meħtieġ, tissottometti proposti xierqa.
Artikolu 4
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fl-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fil-Lussemburgu, fl-24 ta' Ġunju 1993.